ธพว.เพิ่งตื่นสอบ ปล่อยกู้ชินวัตรไทย
ธพว.เต้นสั่งตั้งผู้ทรงคุณวุฒิภายนอกตรวจสอบเรื่องการอนุมัติสินเชื่อให้บริษัท ชินวัตรไทย หลังเจอหนังสือร้องเรียนบอร์ดละเว้นการปฏิบัติหน้าที่
5 ต.ค. 2559

ธพว.เต้นสั่งตั้งผู้ทรงคุณวุฒิภายนอกตรวจสอบเรื่องการอนุมัติสินเชื่อให้บริษัท ชินวัตรไทย หลังเจอหนังสือร้องเรียนบอร์ดละเว้นการปฏิบัติหน้าที่ 
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ขณะนี้ นายสมชาย หาญหิรัญ ประธานกรรมการ ธพว.ได้สั่งการแต่งตั้งนายเกรียงไกร รักษ์กุลชน ผู้ทรงคุณวุฒิภายนอก เป็นประธานตรวจสอบข้อเท็จจริง กรณีคณะกรรมการ ธพว.ปี 2558 ที่ละเว้นการฟ้องอาญา นายพายัพ ชินวัตร จากการรื้อถอนหลักประกันและนำลูกหนี้ออกประมูลขายในราคาต่ำกว่าเงินต้น
ทั้งนี้ เมื่อวันที่ 3 ต.ค.ที่ผ่านมา นายวัชระ เพชรทอง อดีต สส. พรรคประชาธิปัตย์ ได้ยื่นหนังสือเพื่อให้นายกรัฐมนตรีดำเนินคดีตามกฎหมายกับผู้บริหาร ธพว. กรณีที่นายพายัพ ชินวัตร กู้เงิน ธพว.ในนามบริษัท ชินวัตรไทย 95 ล้านบาท ในสมัยที่นายทักษิณ ชินวัตร เป็นนายกรัฐมนตรี และต่อมาเปลี่ยนชื่อเป็นบริษัท บางกอกผ้าไทย และยังค้างหนี้เงินต้น 34 ล้านบาท และดอกเบี้ย 20 ล้านบาท รวมกว่า 54 ล้านบาท
หลังจากนั้น นายพายัพได้รื้อถอนโรงงานพร้อมกับขนย้ายเครื่องจักรที่เป็นหลักประกันชำระหนี้ออกไป โดย ธพว.ไม่มีการฟ้องอาญาฐานโกงเจ้าหนี้ ต่อมาคณะกรรมการ ธพว.ได้อนุมัติขายหนี้้ให้บริษัท ศรีสวัสดิ์ ในราคา 10 ล้านบาท ขณะที่มีภาระหนี้เกือบ 100 ล้านบาท ซึ่งเชื่อว่าเพื่อเป็นการปกปิดการอนุมัติสินเชื่อที่ผิดหลักเกณฑ์ของ ธพว.ในรัฐบาลทักษิณ และละเว้นฟ้องอาญานายพายัพ ฐานโกงเจ้าหนี้